P r e d k l a d a c i a   s p r á v a

Návrh zákona, ktorým sa mení a dopĺňa zákon NR SR č. 272/1994 Z.z. o ochrane zdravia ľudí v znení neskorších predpisov, bol vypracovaný na základe Plánu legislatívnych úloh vlády  Slovenskej republiky na rok 2002. Návrh je svojou problematikou zaradený medzi prioritné úlohy.
	
Základným cieľom návrhu zákona ja upraviť v súlade so smernicou rady  76/768/EHS v znení jej neskorších zmien a doplnkov a smernicou komisie 95/17/ES požiadavky na výrobu, dovoz a uvádzanie kozmetických prostriedkov do obehu. Oproti súčasnej právnej úprave sa v návrhu zákona zakazuje uvádzať do obehu kozmetické prostriedky, ktoré obsahujú látky alebo prípravky testované na zvieratách po 30.júni 2002.Uvedený zákaz vyplýva zo smernice komisie 2000/41/ES. Gestorstvo prevzatia príslušných smerníc vyplýva pre Ministerstvo zdravotníctva z uznesenia vlády č. 962/2001.

Návrh zákona predpokladá vydanie vykonávacieho predpisu, ktorý ustanoví najmä zoznamy zakázaných látok, zoznamy povolených látok v kozmetických prostriedkoch a podmienky ich používania a požiadavky na označovanie kozmetických prostriedkov. Vydanie vykonávacieho predpisu v oblasti kozmetických prostriedkov je predpokladom pre dosiahnutie úplnej zhody s právnou úpravou Európskeho spoločenstva a Európskej únie.

Navrhovaná právna úprava nebude mať dopad na štátny rozpočet, rozpočty obcí a vyšších územných celkov, ani na zamestnanosť a stav životného prostredia.

V rámci medzirezortného pripomienkového konania z celkového počtu 45 pripomienkujúcich orgánov k návrhu zákona zaujalo stanovisko 41 pripomienkujúcich, z toho bez pripomienok 21. Ani do času predloženia materiálu svoje stanovisko neoznámili Ministerstvo hospodárstva SR, Konfederácia odborových zväzov SR, Asociácia zamestnávateľských zväzov a združení SR a Krajský úrad v Košiciach. Hromadná pripomienka zo strany verejnosti uplatnená nebola.

Pripomienky zásadného charakteru uplatnilo 5 pripomienkujúcich orgánov (Úrad vlády SR - Inštitút pre aproximáciu práva, Ministerstvo financií SR, Ministerstvo práce, sociálnych vecí a rodiny SR, Úrad pre normalizáciu, metrológiu a skúšobníctvo SR a Krajský úrad v Žiline). 

Zásadné pripomienky Úradu vlády SR - Inštitútu pre aproximáciu práva, Ministerstva financií SR, Ministerstva práce, sociálnych vecí a rodiny SR boli akceptované a sú v návrhu zapracované. Zásadné pripomienky Úradu pre normalizáciu, metrológiu a skúšobníctvo SR, ktoré nebolo možné akceptovať v celom rozsahu, boli prerokované, pričom na rokovaní došlo k vzájomnej zhode. Zásadné pripomienky Krajského úradu v Žiline boli taktiež prerokované, pričom došlo k odstráneniu rozporu. Vzhľadom na uvedené sa materiál predkladá bez rozporu.

Rada hospodárskej a sociálnej dohody Slovenskej republiky na rokovaní dňa 28. júna 2002 zaujala k návrhu zákona súhlasné stanovisko. 

Návrh zákona prerokovala Legislatívna rada vlády dňa 28. januára 2003 s pripomienkami, ktoré sú v návrhu zákona zapracované. V súlade so závermi Legislatívnej rady vlády SR sa na rokovanie vlády predkladá nové znenie návrhu zákona.
Vyhlásenie predkladateľa

	Návrh zákona, ktorým sa mení a dopĺňa zákon Národnej rady Slovenskej republiky č. 272/1994 Z.z. o ochrane zdravia ľudí v znení neskorších predpisov, sa predkladá bez rozporov.